মাঘের শুরুতে ফের বৃষ্টির পূর্বাভাস! কেমন থাকবে রাজ্যের আবহাওয়া?

কলকাতা: ক্রমশ ফিকে হচ্ছে শীতের (Winter) আমেজ। পৌষেও তেমন কনকনে ঠান্ডার দেখা মেলেনি। আর মাঘের শুরুতেও জাঁকিয়ে শীত পড়ার সম্ভাবনা ক্ষীণ। আলিপুর আবহাওয়া দফতরের পূর্বাভাস (Weather Forecast) অনুযায়ী, আগামী কয়েকদিন পারদ নামার সম্ভাবনা নেই। বরং পশ্চিমী ঝঞ্ঝার প্রভাবে হালকা থেকে মাঝারি বৃষ্টির (Rain Forecast) সম্ভাবনা রয়েছে কিছু এলাকায়।

হাওয়া অফিস জানিয়েছে, আগামী পাঁচদিন গাঙ্গেয়বঙ্গ ও হিমালয়ের পাদদেশ অঞ্চলে তাপমাত্রার বড় কোনও পরিবর্তন হবে না। কলকাতা (Kolkata Weather) ও আশেপাশের জেলায় (South Bengal Weather) রবিবার সর্বোচ্চ তাপমাত্রা থাকবে ২৫ ডিগ্রি সেলসিয়াস এবং সর্বনিম্ন তাপমাত্রা থাকবে ১৫ ডিগ্রির আশেপাশে। ভোরবেলা কুয়াশার দাপট থাকলেও বেলা বাড়ার সঙ্গে সঙ্গে আকাশ পরিষ্কার হয়ে যাবে।

আরও পড়ুন: রবিবার হাওড়া ডিভিশনে বাতিল একাধিক ট্রেন

এদিকে পশ্চিমী ঝঞ্ঝার কারণে ২৪ জানুয়ারি, শুক্রবার উত্তরবঙ্গের (North Bengal Weather) দার্জিলিং ও আশপাশের এলাকায় হালকা বৃষ্টি ও তুষারপাতের সম্ভাবনা রয়েছে। তবে উত্তরবঙ্গের জেলাগুলিতে শুষ্ক আবহাওয়া বজায় থাকবে। এদিকে দক্ষিণবঙ্গের সব জেলায় ২৪ জানুয়ারি পর্যন্ত আবহাওয়া শুষ্ক থাকবে বলে জানিয়েছে হাওয়া অফিস।

শনিবার কলকাতার সর্বোচ্চ তাপমাত্রা ছিল ২৪.৫ ডিগ্রি সেলসিয়াস, যা স্বাভাবিকের থেকে ১.৪ ডিগ্রি কম। সর্বনিম্ন তাপমাত্রা ছিল ১৫.২ ডিগ্রি সেলসিয়াস, যা স্বাভাবিকের থেকে ০.৭ ডিগ্রি বেশি। বাতাসে আপেক্ষিক আর্দ্রতার পরিমাণ সর্বাধিক ৮৭ শতাংশ এবং সর্বনিম্ন ৫৪ শতাংশ ছিল।